b'\n_START_ARTICLE_\nAleksander Aleksandrovi\xc4\x8d Aljehin\n_START_SECTION_\nOd rojstva do \xc5\xa1ahovskega velemojstra\n_START_PARAGRAPH_\nRodil se je v bogati aristokratski dru\xc5\xbeini. Njegov o\xc4\x8de, prav tako Aleksander, je bil veleposestnik in \xc4\x8dlan Dume, njegova mati Anisija Ivanova, ki ga je leta 1903 skupaj z bratom (ravno tako odli\xc4\x8dnim \xc5\xa1ahistom Aleksejem Aleksandrovi\xc4\x8dem) nau\xc4\x8dila igranja \xc5\xa1aha, je bila h\xc4\x8di bogatega industrialca._NEWLINE_Njegov prvi \xc5\xa1ahovski dose\xc5\xbeek je bil, ko je leta 1909 sedemnajstleten zmagal na \xc5\xa1ahovskem turnirju v Sankt-Peterburgu z rezultatom 12 zmag, 2 remija in 2 poraza. S tem rezultatom je pridobil naslov \xc5\xa1ahovskega mojstra. Turnir se je odvijal vzporedno z mednarodnim profesionalnim turnirjem, kjer sta igrala Emanuel Lasker in Akiba Rubinstein. Kasneje istega leta je Ameriko \xc5\xa1okiral 24 letni Kubanec Jos\xc3\xa9 Ra\xc3\xbal Capablanca, ki je premagal takratnega ameri\xc5\xa1kega prvaka Franka Marshalla. \xc5\xbdivljenjski poti Aljehina in Capablance sta se zaradi tega dogodka naglo bli\xc5\xbeali._NEWLINE_Leta 1914 po odigranem turnirju v Sankt-Peterburgu sta bila Aljehin in Capablanca med prvimi, ki sta pridobila naslov \xc5\xa1ahovskega velemojstra._NEWLINE_Aljehin je v svojem \xc5\xbeivljenju postal kozmopolit, \xc5\xbeivel je v mnogih dr\xc5\xbeavah in govoril rusko, francosko, angle\xc5\xa1ko in nem\xc5\xa1ko.\n_START_SECTION_\nPo zaporu do izobrazbe\n_START_PARAGRAPH_\nMed rusko revolucijo leta 1919 so ga osumili vohunstva. Zaprli so ga v mestu Odesa, kasneje pa so ga oprostili. Leta 1921 se je preselil v Francijo, kjer je \xc5\xa1tiri leta kasneje dobil tudi dr\xc5\xbeavljanstvo. Vpisal se je na pari\xc5\xa1ko univerzo Sorbonne, kjer je do\xc5\xa1tudiral pravo, vendar - kot je znano - teze o kitajskem zapornem sistemu ni zagovarjal. Preostanek \xc5\xbeivljenja so ga naslavljali z dr. Aljehin.\n_START_SECTION_\n\xc5\xa0ahovska krona\n_START_PARAGRAPH_\nLeta 1927 je v dvoboju prepri\xc4\x8dljivo premagal Capablanco in tako osvojil naslov svetovnega \xc5\xa1ahovskega prvaka. To se smatra za najve\xc4\x8dji \xc5\xa1ahovski dogodek 20. stoletja. Capablanco je ta poraz mo\xc4\x8dno prizadel in je napisal na to temo kar nekaj podcenjevalnih \xc4\x8dlankov, kjer je dokaj neupravi\xc4\x8deno tolma\xc4\x8dil razloge za svoj poraz. Pri\xc5\xa1lo je celo tako dale\xc4\x8d, da z Aljehinom nista ve\xc4\x8d niti govorila. Capablanca je svojim navija\xc4\x8dem obljubljal svojo vrnitev naslova svetovnega prvaka, vendar do tega nikoli ni pri\xc5\xa1lo._NEWLINE_Svetovni prvak Aljehin je svojim izzivalcem narekoval pogoje v okviru londonskega sporazuma, ki ga je sestavil sam Capablanca, v katerem je bila tudi klavzula, ki je obvezovala izzivalca donacije 10.000 dolarjev nagradnega sklada za dvoboj, kar je kot bumerang zadelo samega Capablanco, ki mu te vsote ob svetovni gospodarski krizi leta 1929 ni uspelo zbrati. Aljehin je bil do Capablance nepopustljiv in je zahteval dosledno spo\xc5\xa1tovanje londonskega sporazuma, medtem, ko je bil do ostalih izzivalcev bolj popustljiv.\n_START_SECTION_\nPrvo razo\xc4\x8daranje\n_START_PARAGRAPH_\nPo osvojitvi najvi\xc5\xa1jega \xc5\xa1ahovskega naslova je Aljehin odpotoval na turnejo v \xc4\x8cile, od koder se je vrnil v Evropo, kjer so ga zmagoslavno pri\xc4\x8dakali v Barceloni. Tam so ga nekaj \xc4\x8dasa s proslavljanjem zadr\xc5\xbeali. Svoje prvo razo\xc4\x8daranje je do\xc5\xbeivel, ko se je iz Barcelone vrnil v svoje tedanje domovanje v Parizu, kjer ga \xc5\xa1ahovsko nezainteresirani Francozi niso sve\xc4\x8dano pri\xc4\x8dakali._NEWLINE_Na njegovo kasnej\xc5\xa1o \xc5\xa1kodo pa so ga pri\xc4\x8dakali v klubu ruskega izseljenstva, kjer so priredili sve\xc4\x8dano pogostitev v \xc4\x8dast Aljehinove zmage nad Capablanco. Po tej slavnostni pogostitvi je iz\xc5\xa1el v pari\xc5\xa1kih \xc4\x8dasopisih navedek Aljehinovega govora, kjer so navedli, da je Aljehin rekel, da so bili po tem dvoboju zru\xc5\xa1eni mnogi miti. On naj bi poru\xc5\xa1il mit o nepremagljivosti bolj\xc5\xa1evikov. Sam je kasneje ve\xc4\x8dkrat trdil, da tega nikoli ni izjavil, vendar je imela pisana beseda hude posledice. V Rusiji so to izjavo ogor\xc4\x8deno obsodili in ga razglasili za sovra\xc5\xbenika domovine. Odpovedal pa se ga je tudi brat Aleksej in z njim prekinil vse stike.\n_START_SECTION_\nAljehinova zlata doba\n_START_PARAGRAPH_\nKljub temu pa je Aljehin mirno u\xc5\xbeival slavo in sadove zmage. Svet nikakor ni uspel najti izzivalca, ki bi bil sposoben ogroziti Aljehinov \xc5\xa1ahovski prestol. Capablanco je medtem z rezultati prehitel njegov najve\xc4\x8dji tekmec Efim Bogoljubov in nato \xc5\xa1e Aron Nimzowitsch. Vse to je odgovarjalo Aljehinu, ki je dal prednost Bogoljubovu, s katerim sta leta 1929 odigrala dvoboj, kjer je Aljehin z rezultatom +11 -5 =9 pri\xc4\x8dakovano gladko zmagal._NEWLINE_Aljehinova zlata doba se je odvijala naslednjih pet let, kjer je nastopil na desetih vrhunskih velemojstrskih turnirjih, kjer je povsod osvojil prvo mesto, razen leta 1934 v Hastingsu, kjer je delil 2-3 mesto. V tem obdobju je Aljehin ostale nadvladal po rezultatih in igri do te mere, da so mnogi dvomili v pristnost rezultatov. Leta 1930 je v San Remu zmagal s prednostjo 3,5 to\xc4\x8dke pred svojim najve\xc4\x8djim tekmecem Nimzowitschem. Od 15. iger je dosegel 13 zmag in samo 2 remija! Naslednjega leta 1931 je pri nas na Bledu ob izredno mo\xc4\x8dnih svetovnih tekmecih dosegel turnirski rekord, ki ga do danes ni dosegel \xc5\xa1e nih\xc4\x8de. Tudi tokrat je bil prvi, s tem, da je drugi Bogoljubov za njim zaostajal za 5,5 to\xc4\x8dk\xc2\xa0!! Od 26 odigranih partij je 15 dobil in 11 remiziral. Nimzowitsch je takrat izjavil, da se Aljehin z najbolj\xc5\xa1imi \xc5\xa1ahisti sveta poigrava kot z za\xc4\x8detniki. Zaradi tak\xc5\xa1ne Aljehinove nadvlade naslednjih nekaj let sploh ni bilo resne razprave o izzivalcu svetovnega prvaka._NEWLINE_V dolgem nizu prvih mest na svetovnih \xc5\xa1ahovskih turnirjih mu je kot re\xc4\x8deno prvi\xc4\x8d spodletelo leta 1934 v Hastingsu, kjer je moral prepustiti prvo mesto Maxu Euweu. Nemudoma so se raz\xc5\xa1irile govorice, da Aljehin ni ve\xc4\x8d nepremagljiv. Vendar je \xc5\xa1e istega leta na velemojsterskem turnirju v Z\xc3\xbcrichu, kjer se je zbrala vsa \xc5\xa1ahovska izbrana dru\xc5\xbeba z novo generacijo \xc5\xa1ahistov vred, dokazal, da je \xc5\xa1e vedno najbolj\xc5\xa1i.\n_START_SECTION_\nPonovni boj za naslov\n_START_PARAGRAPH_\nV tem letu je Aljehin pristal na ponovni dvoboj za \xc5\xa1ahovsko krono z Bogoljubovom, kar pa je ve\xc4\x8dina sprejela z neodobravanjem in kritiko. Pri\xc4\x8dakovali so namre\xc4\x8d dvoboj z Botvinikom ali Flohrom. Dvoboj je financirala Nem\xc4\x8dija in jasno so to takoj izkoristili za politi\xc4\x8dno propagando takrat \xc5\xbee razvitega nacizma. Nemci so to reklamirali kot boj med Francijo in Nem\xc4\x8dijo, ker je imel Aljehin francosko dr\xc5\xbeavljanstvo in Bogoljubov nem\xc5\xa1ko. Tako je ironi\xc4\x8dno izpadlo, da se dva Rusa borita za Francijo in Nem\xc4\x8dijo._NEWLINE_Aljehin je prepri\xc4\x8dljivo zmagal z 8. zmagami, 3. porazi in 15 remiji. Sam Aljehin o tem duelu ni imel visokega mnenja, menil je, da je sam mnogo mo\xc4\x8dnej\xc5\xa1i nasprotnik in da je bilo igranje odve\xc4\x8d. Euwe je izjavil, da bi sam premagal oba, \xc4\x8de bi tako igrala proti njemu. Max Euwe je bil nato njegov naslednji izzivalec.\n_START_SECTION_\nV tretje gre rado\n_START_PARAGRAPH_\nAljehinova osebnost je bila izrazito umetni\xc5\xa1ka. \xc5\xa0ah je igral z ljubeznijo, zato nam ni zapustil niti ene slabe partije, medtem ko je ve\xc4\x8dina vrhunskih. Tak pristop zahteva celega \xc4\x8dloveka. Ni ga zanimal denar, prijatelji, niti dru\xc5\xbeina. Dvajset let je z odrekanjem vsemu drugemu zagrizeno delal na tem, da postane svetovni \xc5\xa1ahovski prvak, kar si je za\xc4\x8drtal \xc5\xbee v rani mladosti. \xc5\xbdelel je postati najbolj\xc5\xa1i in neponovljiv \xc5\xa1ahovski kralj, kar mu je nedvomno uspelo. Edino, kar je v \xc5\xbeivljenju potreboval, je bil \xc5\xa1ahovski motiv. Aljehin s \xc5\xa1ahom nikoli ni obogatel - zaslu\xc5\xbeil je relativno veliko, vendar mu je zaradi njegovega na\xc4\x8dina \xc5\xbeivljenja in gospodarske krize od vsega ostalo le malo. Francozi za \xc5\xa1ah niso pokazali velikega zanimanja. V Rusiji je bil sicer \xc5\xa1ahovski junak, vendar za dr\xc5\xbeavo kot re\xc4\x8deno sovra\xc5\xbenik. Mu\xc4\x8dilo ga je domoto\xc5\xbeje in vse bolj se je predajal alkoholu. Izziv Maxa Euwea je pri\xc5\xa1el v \xc4\x8dasu njegove najve\xc4\x8dje osebne krize, vendar Aljehin \xc5\xa1ahu nikoli ni rekel ne in izpadlo je tudi, da je izzivalca podcenjeval._NEWLINE_Euwe je bil odli\xc4\x8dno teoreti\xc4\x8dno podkovan in pomagala mu je cela vrsta nizozemskih in tujih velemojstrov. Aljehin je dvoboj za\xc4\x8del v velikem slogu. Po prvih sedmih partijah je vodil \xc5\xbee s 5:2 in videti je bilo, da si je Euwe zadal prete\xc5\xbeko nalogo. Aljehin pa je vse bolj pil. Dogodek je postajal vse bolj tragikomi\xc4\x8den. Aljehin je ob svoji siamski ma\xc4\x8dki, ki jo je prina\xc5\xa1al na dvoboj mrtvo pijan padal s stola! Po 29. partijah je Euwe vodil z 9:8 in 12 remijev. Re\xc5\xa1ila bi ga edino zmaga v zadnji partiji. Euwe mu je pred za\xc4\x8detkom zadnje partije rekel: \xc2\xbbDr. Aljehin, na remi pristanem kadarkoli.\xc2\xab Remizirala sta v postavitvi, ki je bila na robu \xc5\xa1ampionovega poraza._NEWLINE_Aljehin je poraz sprejel s plemi\xc5\xa1ko dostojanstvenostjo. Novemu svetovnemu prvaku je v fraku \xc4\x8destital in pozdravil vse nizozemske \xc5\xa1ahiste.\n_START_SECTION_\nPonovno na za\xc4\x8detku\n_START_PARAGRAPH_\nV \xc4\x8dasopisih se je vsul plaz jedko posmehljivega pisanja, kjer so novinarji z zlohotnim u\xc5\xbeitkom pisali o Aljehinovem pijan\xc4\x8devanju, njegovem osebnem astrologu, o ma\xc4\x8dki, skratka o vsem, \xc4\x8desar si vsa prej\xc5\xa1nja leta niso drznili pisati. V zanj najte\xc5\xbejem trenutku se je ves svet obrnil proti njemu in u\xc5\xbeival v njegovem propadu. Edini, ki ga je podpiral in verjel vanj je bil Emanuel Lasker, ki je trdil, da je Aljehin \xc5\xa1e vedno najbolj\xc5\xa1i \xc5\xa1ahist na svetu, in da to lahko tudi doka\xc5\xbee, vendar pod pogojem, da spremeni svoj slog \xc5\xbeivljenja. Vsi njegovi sovra\xc5\xbeniki pa so spregledali eno stvar - motiv, ki je bil sedaj zanj mo\xc4\x8dnej\xc5\xa1i kot kadar koli prej. Stvari je moral postaviti nazaj na svoje mesto._NEWLINE_Aljehin se je kot \xc4\x8dlovek popolnoma spremenil. Za\xc5\xbeivel je zdravo \xc5\xbeivljenje, prenehal je piti in kaditi, ter se za\xc4\x8del ukvarjati s \xc5\xa1portom, najpogosteje z namiznim tenisom. Takoj za porazom se je za\xc4\x8del pripravljati na ponovni dvoboj, ki je Euwea po pogodbi zavezoval._NEWLINE_V \xc4\x8dasu med ponovnim spopadom z Euweom je igral na nekaterih turnirjih in olimpijadi leta 1935, vendar so bile njegove igre blede in nezanesljive, dale\xc4\x8d od sijajnih iger njegove preteklosti. Najslab\xc5\xa1e se je odrezal v Nottinghamu, kjer je zasedel zanj skromno 6. mesto, kar pa ga je najbolj prizadelo, da ga je tam premagal Capablanca, ki je delil prvo mesto z Botvinikom. Mnogi so takrat menili, da Aljehin na ta na\xc4\x8din taktizira in hrani novosti za dvoboj z Euweom, vendar njegove takratne mla\xc4\x8dne igre tej tezi nasprotujejo.\n_START_SECTION_\nAljehin se vra\xc4\x8da\n_START_PARAGRAPH_\nLeta 1937 je pri\xc5\xa1lo do ponovnega spopada med Euweom in Aljehinom. Odli\xc4\x8dno pripravljen in samozavesten Euwe s svojim \xc5\xa1tabom velemojstrskih pomo\xc4\x8dnikov, ki so ga sestavljali Ernst Gruenfeld, Salomon Flohr, Hans Kmoch in Reuben Fine je pristal na dvoboj celo prej, kot ga je zavezovala pogodba, ker je bil, kot je kasneje izjavil, prepri\xc4\x8dan v svojo zmago. Sedaj na drugi strani dotol\xc4\x8den, vendar spremenjen Aljehin s svojim skromnim sekundantom, mednarodnim mojstrom Erichom Eliskasesom novinarjem ni dajal vtisa, da bi lahko ogrozil naslov Euwea._NEWLINE_Prvo igro je dobil Euwe, kar je novinarjem zopet raztegnilo posmehljiv nasmeh, vendar jih je presenetila mirnost v izjavi, dani po odigrani partiji. Po peti igri je bil rezultat \xc5\xa1e vedno v prid Euweu, kar je samo \xc5\xa1e pod\xc5\xbeigalo njihov novinarski napuh, vendar so mu morali priznati izvirne novosti, ki jih je uveljavljal v vsaki igri. Prvi \xc5\xa1ok se je zgodil v \xc5\xa1esti igri, ko je Aljehin kot beli v \xc5\xa1esti potezi \xc5\xbertvoval kar celo figuro in to v otvoritvi, za katero je Euwe veljal kot najve\xc4\x8dji strokovnjak. Novinarji so obnemeli. Euwe je izgubil v nezasli\xc5\xa1anih 23. potezah! Tak poraz ga je popolnoma vrgel iz ravnote\xc5\xbeja. V naslednjih petih partijah je Euweu uspelo dose\xc4\x8di samo en remi, \xc5\xa1ele v 17. partiji je Euwe zmanj\xc5\xa1al vodstvo Aljehina za to\xc4\x8dko, vendar je v vseh naslednjih partijah dobil samo \xc5\xa1e en remi. Po 25. partijah je bilo dvoboja konec. Aljehin je zbral potrebnih 15,5 to\xc4\x8dk._NEWLINE_Aljehin je Euwea popolnoma nadigral. Njegovim novostim v otvoritvah tudi z vsemi svojimi pomo\xc4\x8dniki Euwe ni bil kos. V sredi\xc5\xa1\xc4\x8dnicah in kon\xc4\x8dnicah pa je tako ali tako vedno veljal za genija. Tokrat ni bilo konfetov in zmagoslavnih vzklikov svetovnemu prvaku, vendar tudi pisanja o blede\xc5\xbeih, ma\xc4\x8dku in bolezni ne. Novinarji so slu\xc5\xbebeno pri\xc5\xa1li po uradno izjavo svetovnega prvaka, kjer jih je pri\xc4\x8dakal Aljehin in tistim, ki so mu grenili \xc5\xbeivljenje, z ma\xc5\xa1\xc4\x8devalnim nasmehom vrnil: \xc2\xbbZgodilo se ni ni\xc4\x8d posebnega, pri\xc5\xa1el sem samo po naslov, ki sem ga za dve leti posodil va\xc5\xa1emu Euweu.\xc2\xab Edini, ki so se resni\xc4\x8dno veselili njegovega dose\xc5\xbeka, so bili borci proti alkoholu, ki so ga nagradili s paketom mle\xc4\x8dnih izdelkov \xe2\x80\xa6\n_START_SECTION_\nSvetovna vojna\n_START_PARAGRAPH_\nV naslednjih letih je zopet uspe\xc5\xa1no nastopal na raznih svetovnih turnirjih (Montevideo, Plymouth, AVRO, Caracas, \xe2\x80\xa6, kjer je zasedal prva ali visoka mesta, vendar se je \xc5\xbee \xc5\xa1estin\xc5\xa1tiridesetleten pri\xc4\x8del prito\xc5\xbeevati nad starostjo. Na naslednji \xc5\xa1ahovski olimpijadi v Buenos Airesu leta 1939 je dosegel odli\xc4\x8den rezultat 12,5 to\xc4\x8dk od 16. mo\xc5\xbenih na prvi plo\xc5\xa1\xc4\x8di. Med olimpijado se je za\xc4\x8dela druga svetovna vojna. Takrat je v Ju\xc5\xbeni Ameriki ostalo mnogo velemojstrov, kar je zelo pripomoglo k razmahu \xc5\xa1aha v tem delu sveta. Aljehin se je vrnil v Evropo. Prispel je v Portugalsko z namenom, da se vrne v Francijo, katere dr\xc5\xbeavljan je bil, kjer bi se priklju\xc4\x8dil francoski vojski. Imel je namre\xc4\x8d \xc4\x8din poro\xc4\x8dnika francoske vojske. Zaradi zdravstvenih razlogov so ga oprostili vojske, vendar je v francoski vojski slu\xc5\xbeil kot prostovoljec. Po zasedbi Francije so ga Nemci zajeli, a so ga v Parizu osvobodili._NEWLINE_Zaprosil je za dovolilnico, ki bi mu omogo\xc4\x8dila potovanje na Portugalsko, od koder bi lahko potoval naprej na podro\xc4\x8dja, kjer pa\xc4\x8d ni bilo vojne. Dovolilnico so mu po enem letu odobrili, vendar pod pogojem, da napi\xc5\xa1e nekaj \xc4\x8dlankov za nem\xc5\xa1ki \xc5\xa1ahovski tisk. Na to je seveda pristal. Po njegovem odhodu sta se pojavila v tisku dva \xc4\x8dlanka z nacisti\xc4\x8dno in proti\xc5\xbeidovsko vsebino in njegovim podpisom. Vsebina sicer ni bila v skladu z njegovimi \xc5\xbeivljenjskimi nazori, vendar mu tega do konca \xc5\xbeivljenja ni uspelo dokazati in je zato do smrti veljal za nacisti\xc4\x8dnega sodelavca.\n_START_SECTION_\nRazvalina\n_START_PARAGRAPH_\nNjegov polo\xc5\xbeaj je postajal vse slab\xc5\xa1i. Njegova tretja, mnogo starej\xc5\xa1a in bogata \xc5\xbeena Grace Wishar, sicer ameri\xc5\xa1ka dr\xc5\xbeavljanka, je ostala v Parizu z namenom, da bi prodala njune nepremi\xc4\x8dnine. S slab\xc5\xa1anjem odnosov med ZDA in Nem\xc4\x8dijo pa ji je za\xc4\x8dela groziti celo aretacija. Aljehin je za pomo\xc4\x8d zaprosil predsednika nem\xc5\xa1ke \xc5\xa1ahovske zveze, ki mu je pomo\xc4\x8d obljubil pod pogojem, da igra v M\xc3\xbcnchnu, kjer naj bi igrali vsi velemojstri pora\xc5\xbeene Evrope z njim na \xc4\x8delu. Po njegovem naivnem sodelovanju na turnirju so mu z \xc5\xbeeno vred enostavno prepovedali prehod meje in mu ukazali nastanitev v Pragi. Poleg vsega je leta 1943 zbolel za \xc5\xa1krlatinko, ki jo je v bolnici prebolel, vendar je bil po tej bolezni samo \xc5\xa1e telesna razvalina.\n_START_SECTION_\nKruhoborba\n_START_PARAGRAPH_\nDo za\xc4\x8detka leta 1944 je moral zaradi golega pre\xc5\xbeivetja igrati na vseh turnirjih, ki so jih organizirali Nemci. Na za\xc4\x8detku so ga izkori\xc5\xa1\xc4\x8dali za svojo propagando, vendar jim je Rus za\xc4\x8del kmalu presedati, ker je bil vedno prvi in je tako metal senco na nem\xc5\xa1ke\xc2\xa0\xc2\xbbjeklene orle\xc2\xab._NEWLINE_Leta 1944 so mu kon\xc4\x8dno izdali dovolilnico za igranje na turnirju v \xc5\xa0paniji, kjer je tudi zmagal. \xc5\xa0panci so se trudili pri organiziranju turnirjev in simultank, na katerih je v glavnem zmagoval, da si je lahko s skromnimi nagradami pla\xc4\x8deval obroke hrane. \xc5\xa0panske meje so bile zaprte, vendar se mu je nekako uspelo vrniti na Portugalsko, od koder se je nameraval vrniti v Pariz._NEWLINE_Tja je pri\xc5\xa1el popolnoma obubo\xc5\xbean, brez kakr\xc5\xa1nihkoli finan\xc4\x8dnih sredstev. V hotelu Estoril blizu Lizbone mu je osebje milostno ponudilo sobo in hrano. Portugalski \xc5\xa1ahisti so pismeno zaprosili za pomo\xc4\x8d njegovo \xc5\xbeeno v Parizu, vendar na pismo ni niti odgovorila.\n_START_SECTION_\nZadnji \xc5\xbearek\n_START_PARAGRAPH_\n\xc5\xbdarek upanja se je pojavil konec leta 1945, ko je dobil vabilo iz Londona, kjer so organizirali prvi povojni mednarodni \xc5\xa1ahovski turnir. Vrnitev na mednarodne odre ga je preporodil. To pa je trajalo le do naslednjega pisma iz Londona, v katerem so vabilo preklicali zaradi protesta sodelujo\xc4\x8dih z Euweom na \xc4\x8delu, ki so Aljehina obsodili in organizatorjem postavili ultimat, pri katerem bi se, \xc4\x8de bi mu le-ti omogo\xc4\x8dili sodelovanje na turnirju, sodelovanju odrekli. S tem so se mu zaprla vsa vrata v \xc5\xa1ahovski svet. Predlagali so tudi, da Aljehinu uradno odvzamejo naslov svetovnega prvaka in da novega prvaka dolo\xc4\x8dijo z dvobojem med Euweom in Re\xc5\xa1evskim.\n_START_SECTION_\nSmrt za \xc5\xa1ahovnico\n_START_PARAGRAPH_\nV tem \xc4\x8dasu pa se mu je javil tudi Botvinik in stekli so dogovori o njunem dvoboju. Aljehinovi pogoji so bili za Botvinika sprejemljivi in Aljehin se je zadnja dva tedna svojega \xc5\xbeivljenja z veliko radostjo in optimizmom pripravljal na ta dogodek. 24. marca 1946 so Aleksandra Aleksandrovi\xc4\x8da Aljehina na\xc5\xa1li mrtvega v hotelski sobi v hotelu z nagnjeno glavo in postavljenim \xc5\xa1ahom pred seboj. Velemojster Svetozar Gligori\xc4\x87 je v njegovi smrti na\xc5\xa1el paradoks: \xc2\xbb\xc4\x8ce je iskal sre\xc4\x8do - je na\xc5\xa1el nekaj drugega. \xc4\x8ce je iskal slavo - bo \xc5\xbeivel, dokler se bo igral \xc5\xa1ah.\xc2\xab'